text: Søndagen bliver varmest i Syd- og Sønderjylland
  15 oktober 2017 kl. 08.23
  Med temperaturer op til 19 grader løber Syd- og Sønderjylland med landets varmeste vejr søndag.
  Søndagen er begyndt skyet og diset de fleste steder i Syd- og Sønderjylland, men hen ad eftermiddagen klarer det op, og vi kan få helt op til 19 grader.
  I resten af landet kommer temperaturen til at ligge mellem 15 og 17 grader.
  
  Varm luft fra Sahara
  Det er i følge TV2/Vejret et stort højtryk over Mellemeuropa, der dirrigerer varm luft fra det vestlige Afrika og Den Iberiske Halvø frem mod Danmark.
  Der er lagt op til en særdeles varm efterårsferie, hvor temperaturen, ifølge prognoserne, topper mandag med hele 20 grader.
  Holder det stik, så bliver det en af de varmeste dage nogensinde målt på denne årstid.
  